|  |  |
| --- | --- |
|  |  |
| **ASIA: FINNET-LIITTO RY:N LAUSUNTO KOSKIEN LUONNOSTA HALLITUKSEN ESITYKSEKSI SÄHKÖISEN VIESTINNÄN PALVELUISTA ANNETUN LAIN MUUTTAMISESTA** | | |

Finnet-liitto ry (jäljempänä ”Finnet”) kiittää liikenne- ja viestintäministeriötä (jäljempänä ”LVM”) mahdollisuudesta lausunnon antamiseen otsikkoasiassa.

Selvyyden vuoksi tämä lausunto annetaan Finnetin ja sen kaikkien jäsenyhtiöiden puolesta:

Blue Lake Communications Oy, Eurajoen Puhelin Osuuskunta, FNE-Finland Oy, Härkätien Puhelin Oy, Ikaalisten-Parkanon Puhelin Osakeyhtiö, JAPO, Kainuun Puhelinosuuskunta, Kaisanet Oy, Karjaan Puhelin Oy, Kemiön Puhelin Oy, Laitilan Puhelin Osuuskunta, Lounea Oy, Puhelinosuuskunta LPO, Länsilinkki Oy, Mariehamns Telefon Ab, MPY Palvelut Oyj, Paraisten Puhelin Oy, Pietarsaaren Seudun Puhelin Oy, Pohjois-Hämeen Puhelin Oy, Tampereen Puhelin Oy, Vakka-Suomen Puhelin Oy, Viria Oyj ja Ålands Telefonandelslag.

Finnet kannattaa halltuksen esitystä koskevassa luonnoksessa (jäljempänä ”HE-luonnos”) esitettyä teleyrityksille annettavaa oikeutta väärinkäytöstietojen käsittelyyn sekä matkapuhelinliittymien puhelinmarkkinoinnin kiellon jatkamista. Alla lisäksi Finnetin tarkemmat kommentit ko. asioita koskien.

**1) Väärinkäytöstietojen käsittelyoikeudet**

HE-luonnoksen mukaan tietosuojalautakunnan myöntämät luvat lakkaavat tietosuoja-asetuksen tullessa sovellettavaksi. Käsittelyoikeuden jatkamiselle on tarvetta, jotta teleyrityksillä olisi oikeus käsitellä välttämättömiä tietoja teleyritykseen, sen asiakkaisiin ja muihin teleyrityksiin kohdistuvien vahinkojen ehkäisemiseksi.

Sääntely on syytä toteuttaa esitetyn mukaisesti sektorikohtaisessa erityislainsäädännössä: HE-luonnoksen perustelujen lisäksi Finnet viittaa siihen, että tietoyhteiskuntakaarta säädettäessä tavoitteena oli koota telealaa koskevat säännökset yhteen lakiin, joten tätä periaatetta on hyvä jatkaa myös tässä tilanteessa, jossa asiaa ei säännellä myös muiden alan yrityksiä koskien.

Finnet pitää erityisen hyvänä sitä, että jatkossa sääntely olisi telealaa koskien yleistä, eli ts. muutos laajentaisi mahdollisuuden käsitellä rikoksiin liittyviä tietoja myös sellaisille teleyrityksille, jotka eivät ole aikoinaan hakeneet ja saaneet lupaa tietojen käsittelyyn tietosuojalautakunnalta.

**2) Matkapuhelinliittymien puhelinmarkkinoinnin kielto**

HE-luonnokseen viitaten, LVM:n vuonna 2015 julkaiseman selvityksen perusteella puhelinmarkkinointikieltosäännöksen vaikutukset ovat olleet positiivisia. Myös kuluttajaviranomaiset ja teleyritykset ovat arvioineet valitusten määrän vähentyneen säännöksen voimaantulon jälkeen merkittävästi. Lisäksi sekä operaattorit että viranomaiset ovat nähneet kilpailun matkapuhelinliittymissä säilyneen kireänä markkinointikieltosäännöksestä huolimatta.

HE-luonnokseen viitaten, sääntely on tarpeen kuluttajien suojaamiseksi häiriöllisiltä markkinointimenettelyiltä ja ehkäisemään häiriöitä markkinoilla. On todennäköistä, että ongelmilta ei vältyttäisi, mikäli puhelinmarkkinointikiellosta luovuttaisiin: matkapuhelinoperaattoreiden markkinointikoneiston voima on merkittävä ja on selvää, että kuluttajat voisivat monessa tilanteessa esimerkiksi erehtyä harhaanjohtavan mielikuvamarkkinoinnin perusteella hankkimaan itselleen matkapuhelinliittymiä tilanteissa, joissa niiden kuuluvuus kuluttajan alueella olisi huono.

Helsingissä 22.2.2018,

FINNET-LIITTO RY

Jarmo Matilainen

toimitusjohtaja